Title: Vyjadrenie predkladateľa k žiadosti Železníc SR na prevzatie štátnej záruky podľa §6 ods
Author: Sefcik
Last saved by: agenda0
Company: MDPT

Príloha č. 1 k žiadosti

Vyjadrenie predkladateľa k žiadosti Železníc SR na prevzatie štátnej záruky podľa §6 ods. (3) Nariadenia vlády SR č. 91/1996 Z.z. o štátnych zárukách v znení neskorších predpisov

Železnice SR predložili Ministerstvu dopravy, pôšt a telekomunikácii Žiadosť o schválenie úverových podmienok medzi Železnicami SR a bankami J.P. Morgan Securities Ltd., Tatra bankou, a.s. a Ľudovou bankou, a.s. na prevzatie štátnej záruky za uvedené úvery.
Železnice SR po neverejnom výbere vykonanom v spolupráci s pracovníkmi štátnej správy Slovenskej republiky na základe predložených indikatívnych podkladov vybrali  úver od J.P.Morgan Securities Ltd. a Tatrabanka a.s. v sume 160 mil. EUR a úver od Ľudovej banky a.s. Bratislava v sume 2 mld Sk.
Úver od bánk J.P. Morgan, Ltd. a Tatrabanka a.s bude vystavený vo forme emisie eurobondov denominovaný v Sk. Tieto dlhopisy budú registrované v Luxembursku s dobou splatnosti 
12 rokov. Predpokladá sa, že eurobondy budú rovnomerne rozdelené na dlhopisy s pevným a pohyblivým úrokom. Ľudová banka a.s., Bratislava je pripravená poskytnúť úver s  dobou splatnosti 12 rokov pri úrokovej sadzbe 6 M BRIBOR+0,5% p.a.. 
Predkladaný návrh obsahuje všetky prílohy v súlade s Nariadením vlády SR č. 91/1996 Z.z. o štátnych zárukách v znení neskorších predpisov:
podnikateľský plán – odráža skutočnosť, že unitárne Železnice SR sa k 1. januáru 2002 rozdelili na dve spoločnosti, a to Železnice SR a Železničnú spoločnosť, a.s.. Je predmetom schválenia Správnej rady Železníc SR. 
Základné východiská podnikateľského plánu sú vo svojej základnej štruktúre priemetom procesu rozdelenia, keď základnou činnosťou Železníc SR sa stali výkony súvisiace s udržaním prevádzkyschopnosti celoštátnych a regionálnych dráh, prideľovaním voľnej kapacity dráh, organizovaním, zabezpečovaním a obsluhovaním týchto dráh (v roku 2002 už zmluvne zabezpečované ako výkon vo verejnom záujme). V rámci procesu rozdelenia Železnice SR sú povinné zabezpečovať aj konsolidačnú funkciu, ktorá súvisí najmä s vysporiadaním úverov so štátnou zárukou. Tieto boli vo významnej miere obstarávané z dôvodu nedofinancovávania výkonov vo verejnom záujme v bežných rokoch. V oblasti investícií je určitým kritériom uznesenie vlády SR č.544/1999, scenár č.6 k nemu, Dohoda o zmluvnom pláne, vyplývajúca z úverovej a ručiteľskej zmluvy s Európskou investičnou bankou, zabezpečovanou štátnou zárukou a Projektom transformácie a reštrukturalizácie ŽSR, schváleným uznesením vlády č.830/2000, ktorými je definovaná účasť štátu na investičnom rozvoji v objeme do 
4 mld Sk. 
Sústava výkazov vychádzajúca zo základných východísk je priemetom týchto troch základných oblastí. Z pohľadu cash flow je plán ovplyvnený reguláciou cien za používanie železničnej dopranej cesty, výdavkami spojenými s konsolidačnou funkciou (najmä výdavky súvisiace s finančnými záväzkami, starými záväzkami voči daňovým úradom, Národnému úradu práce, Sociálnej poisťovni, Spoločnej zdravotnej poisťovni), riešením prebytočných zamestnancov (osobné náklady a odstupné) a potrebou investícií.
výpis z obchodného registra – nie je starší ako 3 mesiace
účtovnú závierku za predchádzajúci rok overenú audítorom – v ultimu tohoto dátumu nie je možné predložiť účtovnú uzávierku za rok 2001 overenú audítorom, nakoľko ešte nie je účtovne uzavretý predchádzajúci rok. Rozdelenie Železníc SR na dve spoločnosti k 01. januáru 2002 je tiež skutočnosť, ktorá závažným spôsobom ovplyvňuje vypovedaciu schopnosť vyžadovanú od účtovnej závierky. V rámci uvedenej prílohy sú však predkladané výkazy za 11 mesiacov roku 2001 a rok 2000, ktoré dokumentujú negatívny vývoj v majetkovej, finančnej a prevádzkovej oblasti. Vypracovanie Projektu transformácie a reštrukturalizácie má eliminovať a postupne zvrátiť tento stav.
stanovisko správcu daní a stanovisko Sociálnej poisťovne k plneniu odvodov žiadateľa – úroveň záväzkov voči Sociálnej poisťovni dokumentuje skutočnosti vyplývajúce z konsolidačnej funkcie
návrh úverových zmlúv a návrh ručiteľských zmlúv - 
zoznam majetku, na ktorý môže žiadateľ zriadiť záložné právo na zabezpečenie pohľadávky štátu v prípade realizácie štátnej záruky – Železnice Slovenskej republiky vo svojej žiadosti prehlásili, že nedisponujú vhodnou štruktúrou a rozsahom majetku potrebného na uzatvorenie záložných zmlúv v zmysle NV SR č.91/1996 Z.z.. Ministerstvo dopravy, pôšt a telekomunikácií SR v súčasnosti predložilo na rokovanie Porady ekonomických ministrov návrh na riešenie právnych dokumentov súvisiacich s úvermi so štátnou zárukou a ich zabezpečím prostredníctvom záložného práva. Reálne prekážky pri využívaní majetku, nevysporiadaný majetok v značnom rozsahu a majetok dopravnej cesty, ktorý nesmie byť predmetom záložného práva, ako aj ďalšie skutočnosti ohľadom reálnej vymožiteľnosti záložného práva boli dôvodmi pre takýto krok. Vzhľadom na tieto skutočnosti MDPT SR súhlasí s tým, že súčasťou tohoto návrhu na prevzatie štátnej záruky nie sú Zmluvy o uzavretí budúcej zmluvy (záložné právo) a zo Zmlúv o podmienkach ručenia medzi MDPT SR a Železnicami SR sú vypustené príslušné ustanovenia s väzbou na záložné právo. Nariadene vlády SR č. 91/1996 Z.z. o štátnych zárukách v znení neskorších predpisov reaguje na takúto skutočnosť, a poskytuje aj priestor Ministerstvu financií SR ako budúcemu záložnému veriteľovi na riešenie tejto oblasti.

Použitie prostriedkov z úverov je v doplňujúcich prílohách č.2, 2a 2b návrhu. Ministerstvo dopravy, pôšt a telekomunikácií súhlasí s uvedeným použitím. Skutočnosť, že prefinacovanie finančných záväzkov súvisí s operáciami, ktorých príčinou bolo nedostatočné priame financovanie výkonov vo verejnom záujme zo štátneho rozpočtu v predchádzajúcich rokoch, návrh na prevzatie štátnej záruky  nie je kolízny so zákonom č. 231/1999 Z.z. o štátnej pomoci v znení zákona č. 434/2001 Z.z..
Ministerstvo dopravy, pôšt a telekomunikácií súhlasí s predkladaným návrhom na prevzatie štátnej záruky.

Bratislava: 25. marca 2002 

Michal Balog
štátny tajomník MDPT SR